Kedves Feleim!

Csokonai Mihály következik. Megérdemli a figyelmet (nem azért mondom, mert az én iskolám neve). Remélem, hogy ti is megérzitek.

**Ráhangolódás**: Elsőként *A Magánossághoz* című verset kell elolvasni. Bizonyára mindannyian találkoztatok már a fogalommal, de gondolkodjatok el rajta, mintha egy Írás magamnak feladat lenne, **dolgozz a füzetedben!!!!!!** Vajon negatív fogalom ez? Mi lehet jó vagy rossz benne? Egy kettéosztott naplóba a cím alá írj be néhány kulcsszót a pozitív és negatív oszlopba. Melyik volt könnyebb? Elfogadja Csokonai a magányt? Figyelj a megszólításokra!

**Jelentésteremtés**: Nézzetek utána Csokonai életének a tankönyvetekben, vagy ha olyan nincs nálatok, elektronikus úton is megtalálhatjátok: <https://www.tankonyvkatalogus.hu/site/kiadvany/FI-501021001_1>

A zanza tv-n is nézzétek meg a Csokonairól szóló anyagot! Igen kedves.

A vers és a szakirodalom elolvasása, megnézése után válaszoljatok a következő kérdésekre!

a) Miért lehetett magányos Csokonai? Hogyan fogadja?

b) Miért kapta a Cimbalom nevet a társaitól?

c) Vessétek össze a verset az alábbi képpel, s három-négy mondatban fogalmazzátok meg, mi a közös, mi a különböző benne! Ki hova bújik el? Elbújik-e? Szó van-e itt társtalanságról?

**Reflexiók**. A véleményeteket írjátok a füzetbe, ha máskor nem, ősszel megnézzük, ki vezette legpéldásabban a füzetét. Meglátjuk, alakul-e az iskola tárhelye, vagy az Edmodo, esetleg a Socrative révén tartjuk később a kapcsolatot. Akkor mód lesz majd az ismereteitek bemutatására is. A fogalmazásokat/novellákat várom a címemre!

**Szorgalmi!**

Végül emelt szintnek egy kis nyelvészkedés: Csokonai *magánosságról* beszél, ma ez *magány*. Azonban a *magános* kifejezés ma is él.

a) Milyen szófajú a fenti szó? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
b) Milyen a stílusértéke/stílusminősítése ma? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

c) Mi a közös előtag az alábbi szavakban: \_\_\_\_\_\_\_\_\_\_\_\_\_\_

\_\_\_\_\_levél, \_\_\_\_\_nyomozó, \_\_\_\_\_terület, \_\_\_\_\_ügy, \_\_\_\_\_vélemény

Mit jelent a *magánzó* szó? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_